Sklep Sveta 2003/563/SZVP

z dne 29. julija 2003

o podaljšanju vojaške operacije Evropske unije v Nekdanji jugoslovanski republiki Makedoniji

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 17(2) te pogodbe,

ob upoštevanju Skupnega ukrepa 2003/92/SZVP z27. januarja 2003 o vojaški operaciji Evropske unije v Nekdanji jugoslovanski republiki Makedoniji [1].

ob upoštevanju naslednjega:

(1) Sklep Sveta 2003/202/SZVP z 18. marca 2003 o začetku vojaške operacije EU v Nekdanji jugoslovanski republiki Makedoniji [2] navaja, da bo operacija v Nekdanji jugoslovanski republiki Makedoniji predvidoma trajala šest mesecev od 31. marca 2003 dalje.

(2) V pismu, naslovljenemu na generalnega sekretarja/visokega predstavnika, 4. julija 2003, je predsednik Nekdanje jugoslovanske republike Makedonije, g. Trajkovski, pozval Evropsko unijo, naj operacijo Concordia z obstoječim mandatom in pravnim okvirom podaljša do 15. decembra 2003.

(3) 7. julija 2003 je Odbor sodelujočih držav izrazil mnenje, da bi se operacija morala podaljšati do 15. decembra 2003.

(4) Politični in varnostni odbor je ocenil napredek operacije Concordia in 11. julija 2003, ob upoštevanju nasveta Vojaškega odbora Evropske unije 7. julija 2003, sklenil, da priporoči podaljšanje operacije do 15. decembra 2003.

(5) 24. julija 2003 je Vojaški odbor Evropske unije predložil Političnemu in varnostnemu odboru vojaški nasvet o določitvi štaba vojaških sil za operacijo po 30. septembru 2003.

(6) Z NATO je potekala izmenjava pisem o nadaljevanju sprostitve, spremljanja, vračanja in preklica sredstev in zmogljivosti Nata za vojaško operacijo EU v Nekdanji jugoslovanski republiki Makedoniji pod pogoji, ki jih opredeljuje poseben sporazum med EU in NATO z 17. marca 2003.

(7) Države članice Eurofora so 17. julija 2003 predlagale, da slednji s 1. oktobrom 2003 postavi štab vojaških sil za operacijo Concordia.

(8) Svet je 21. julija 2003 privolil v podaljšanje operacije pod predhodno določenimi pogoji za dodatno krajše obdobje do 15. decembra 2003 in pohvalil delo Francije kot nosilne države članice na ravni štaba vojaških sil ter pozdravil ponudbo Eurofora, da od Francije prevzame okvirne odgovornosti na ravni štaba vojaških sil.

(9) Finančni parametri operacije Concordia se s 1. oktobrom 2003 predvidoma ne bodo spremenili. Zato uporaba člena 7(3) Finančne uredbe, priložene Sklepu Sveta z 27. januarja 2003 o ustanovitvi operativnega mehanizma financiranja za financiranje skupnih stroškov vojaške operacije Evropske unije v Nekdanji jugoslovanski republiki Makedoniji, za preostalo obdobje operacije Concordia ni relevantna.

(10) Skrajni roki, predvideni v členu 9(2) omenjene Finančne uredbe, se ne morejo upoštevati.

(11) Politični in varnostni odbor bo še naprej preverjal razmere v Nekdanji jugoslovanski republiki Makedoniji z vidika nadaljnjih ustreznih sklepov, ki jih bo sprejel Svet.

(12) Danska v skladu s členom 6 Protokola o stališču Danske, ki je priloga Pogodbe o Evropski uniji in Pogodbe o ustanovitvi Evropske skupnosti, ne sodeluje pri pripravi in izvajanju odločitev in ukrepov Evropske unije, ki se nanašajo na obrambo. Danska ne sodeluje pri financiranju operacije,

SKLENIL:

Člen 1

Vojaška operacija Evropske unije v Nekdanji jugoslovanski republiki Makedoniji se podaljša do 15. decembra 2003.

Člen 2

1. Generalmajor Luis Nelson Ferreira dos Santos se 1. oktobra 2003 imenuje za poveljnika vojaških sil EU.

2. S 1. oktobrom 2003 prevzame Eurofor od Francije odgovornosti na ravni štaba vojaških sil.

Člen 3

1. Člen 7(3) Finančne uredbe, ki je priložen Sklepu Sveta z 27. januarja 2003 o operativnem mehanizmu financiranja za financiranje skupnih stroškov vojaške operacije Evropske unije v Nekdanji jugoslovanski republiki Makedoniji, se ne uporablja.

2. Ne glede na člen 9(2) zgoraj omenjene Finančne uredbe, predsedstvo potrdi proračun za naslednje finančno obdobje najkasneje do 30. septembra 2003.

3. Upravitelj operativnega mehanizma financiranja za financiranje skupnih stroškov vojaške operacije Evropske unije v Nekdanji jugoslovanski republiki Makedoniji lahko sodelujoče države zaprosi za prispevek v vrednosti do 800000 EUR.

Člen 4

Ta sklep začne veljati z dnem sprejetja.

Člen 5

Ta sklep se objavi v Uradnem listu Evropske unije.

V Bruslju, 29. julija 2003

Za Svet

Predsednik

F. Frattini

[1] UL L 34, 11.2.2003, str. 26.

[2] UL L 76, 22.3.2003, str. 43.

--------------------------------------------------